হিরোকি সাকাই

হিরোকি সাকাই (, ; জন্ম: ১২ এপ্রিল ১৯৯০) হলেন একজন জাপানি পেশাদার ফুটবল খেলোয়াড়। তিনি বর্তমানে জাপানের পেশাদার ফুটবল লিগের শীর্ষ স্তর জে১ লিগের ক্লাব উরাওয়া রেড ডায়মন্ডস এবং জাপান জাতীয় দলের হয়ে রক্ষণভাগের খেলোয়াড় হিসেবে খেলেন। তিনি মূলত ডান পার্শ্বীয় রক্ষণভাগের খেলোয়াড় হিসেবে খেললেও মাঝেমধ্যে বাম পার্শ্বীয় রক্ষণভাগের খেলোয়াড় হিসেবে খেলে থাকেন।
২০০৩–০৪ মৌসুমে, মাত্র ১৩ বছর বয়সে, জাপানি ফুটবল ক্লাব কাশিওয়া রেইসোলের যুব পর্যায়ের হয়ে খেলার মাধ্যমে সাকাই ফুটবল জগতে প্রবেশ করেছেন এবং এই দলের হয়ে খেলার মাধ্যমেই তিনি ফুটবল খেলায় বিকশিত হয়েছেন। ২০০৮–০৯ মৌসুমে, জাপানি ক্লাব কাশিওয়া রেইসোলের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন, যেখানে তিনি ৪ মৌসুম অতিবাহিত করেছেন; কাশিওয়া রেইসোলের হয়ে তিনি ৫১ ম্যাচে ২টি গোল করেছেন। অতঃপর ২০১২–১৩ মৌসুমে তিনি প্রায় ১ মিলিয়ন ইউরোর বিনিময়ে জার্মান ক্লাব হানোফার ৯৬-এ যোগদান করেছেন। হানোফার ৯৬-এ ৪ মৌসুম অতিবাহিত করার পর ফরাসি ক্লাব মার্সেইয়ের সাথে চুক্তি স্বাক্ষর করেছেন, যেখানে তিনি সকল প্রতিযোগিতায় ১৮৫ ম্যাচে ২টি গোল করেছেন। ২০২১–২২ মৌসুমে, তিনি প্রায় ১.৫ মিলিয়ন ইউরোর বিনিময়ে মার্সেই হতে জাপানি ক্লাব উরাওয়া রেড ডায়মন্ডসে যোগদান করেছেন।
২০১১ সালে, সাকাই জাপান অনূর্ধ্ব-২৩ দলের হয়ে জাপানের বয়সভিত্তিক পর্যায়ে অভিষেক করেছিলেন। প্রায় ১ বছর যাবত জাপানের বয়সভিত্তিক দলের হয়ে খেলার পর, তিনি ২০১২ সালে জাপানের হয়ে আন্তর্জাতিক পর্যায়ে অভিষেক করেছেন; জাপানের জার্সি গায়ে তিনি এপর্যন্ত ৭০ ম্যাচে ১টি গোল করেছেন। তিনি জাপানের হয়ে এপর্যন্ত ২টি ফিফা বিশ্বকাপ (২০১৪ এবং ২০১৮) এবং ১টি এএফসি এশিয়ান কাপে (২০১৯) অংশগ্রহণ করেছেন, যেখানে তিনি হাজিমে মোরিয়াসুর অধীনে এএফসি এশিয়ান কাপের রানার-আপ হয়েছেন।
ব্যক্তিগতভাবে, সাকাই বেশ কিছু পুরস্কার জয়লাভ করেছেন, যার মধ্যে ২০১১ সালে জে লিগের বর্ষসেরা যুব খেলোয়াড়ের পুরস্কারে জয় অন্যতম। দলগতভাবে, সাকাই এপর্যন্ত ৩টি শিরোপা জয়লাভ করেছেন, যার সবগুলো কাশিওয়া রেইসোলের হয়ে জয়লাভ করেছেন।
হিরোকি সাকাই ১৯৯০ সালের ১২ই এপ্রিল তারিখে জাপানের কাশিওয়ায় জন্মগ্রহণ করেছেন এবং সেখানেই তার শৈশব অতিবাহিত করেছেন।
সাকাই জাপান অনূর্ধ্ব-২৩ দলের হয়ে খেলার মাধ্যমে জাপানের প্রতিনিধিত্ব করেছেন। ২০১১ সালের ১লা জুন তারিখে তিনি অস্ট্রেলিয়া অনূর্ধ্ব-২৩ দলের বিরুদ্ধে ম্যাচে জাপান অনূর্ধ্ব-২৩ দলের হয়ে আন্তর্জাতিক পর্যায়ে অভিষেক করেছেন। জাপান অনূর্ধ্ব-২৩ দলের হয়ে তিনি লন্ডনে অনুষ্ঠিত ২০১২ গ্রীষ্মকালীন অলিম্পিকে অংশগ্রহণ করেছেন, তবে তার দল উক্ত প্রতিযোগিতায় চতুর্থ স্থান অর্জন করেছিল; উক্ত প্রতিযোগিতায় তিনি ৪ ম্যাচে অংশগ্রহণ করেছিলেন। সাকাই জাপানে অনুষ্ঠিত ২০২০ গ্রীষ্মকালীন অলিম্পিকের জন্য ২০২১ সালের জুলাই মাসে প্রকাশিত জাপান অনূর্ধ্ব-২৩ দলে স্থান পেয়েছেন।
২০১২ সালের ২৩শে মে তারিখে, মাত্র ২২ বছর ১ মাস ১১ দিন বয়সে, ডান পায়ে ফুটবল খেলায় পারদর্শী সাকাই আজারবাইজানের বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে জাপানের হয়ে অভিষেক করেছেন। উক্ত ম্যাচের ৪৬তম মিনিটে রক্ষণভাগের খেলোয়াড় আৎসুতো উচিদার বদলি খেলোয়াড় হিসেবে তিনি মাঠে প্রবেশ করেন; ম্যাচে তিনি ২৪ নম্বর জার্সি পরিধান করে ডান পার্শ্বীয় রক্ষণভাগের খেলোয়াড় হিসেবে খেলেছেন। ম্যাচটি জাপান ২–০ গোলের ব্যবধানে জয়লাভ করেছিল। জাপানের হয়ে অভিষেকের বছরে সাকাই সর্বমোট ৭ ম্যাচে অংশগ্রহণ করেছেন। জাতীয় দলের হয়ে অভিষেকের ৬ বছর ৫ মাস ২৪ দিন পর, জাপানের জার্সি গায়ে প্রথম গোলটি করেন; ২০১৮ সালের ১৬ই নভেম্বর তারিখে, ভেনেজুয়েলার বিরুদ্ধে ম্যাচে জাপানের একমাত্র গোলটি করার মাধ্যমে তিনি আন্তর্জাতিক ফুটবলে তার প্রথম গোলটি করেন।
সাকাই ব্রাজিলে অনুষ্ঠিত ২০১৪ ফিফা বিশ্বকাপের জন্য আলবের্তো জাচ্চেরোনির অধীনে ঘোষিত জাপান দলে স্থান পাওয়ার মাধ্যমে প্রথমবারের মতো ফিফা বিশ্বকাপে অংশগ্রহণ করার সুযোগ পান। উক্ত বিশ্বকাপে তিনি দলে থাকলেও একটি ম্যাচেও অংশগ্রহণ করেননি। অতঃপর সাকাই ২০১৮ ফিফা বিশ্বকাপের জন্য প্রকাশিত জাপানের ২৩ সদস্যের চূড়ান্ত দলে অন্তর্ভুক্ত হন। উক্ত বিশ্বকাপে তিনি ৪ ম্যাচে অংশগ্রহণ করেছেন। ২০১৮ সালের ১৯শে জুন তারিখে, তিনি কলম্বিয়ার বিরুদ্ধে গ্রুপ পর্বে নিজেদের প্রথম ম্যাচে অংশগ্রহণ করার মাধ্যমে ফিফা বিশ্বকাপে অভিষেক করেছেন।
২০১৯ সালের ১৯শে জানুয়ারি তারিখে সংযুক্ত আরব আমিরাতের আবুধাবির আল নাইহান স্টেডিয়ামে অনুষ্ঠিত তুর্কমেনিস্তানের বিরুদ্ধে ম্যাচে অংশগ্রহণ করার মাধ্যমে তিনি জাপানের জার্সি গায়ে তার ৫০তম ম্যাচ খেলেছেন, ম্যাচটি জাপান ৩–২ গোলের ব্যবধানে জয়লাভ করেছিল, যেখানে তিনি পূর্ণ ৯০ মিনিট খেলেছেন।
২০১৪ সালে, সাকাই জানিয়েছিলেন যে তিনি একজন অ-সেলিব্রিটি নারীর সাথে বিবাহ বন্ধনে আবদ্ধ হবেন এবং তিনি তাকে তার ফুটবল জীবনে সহায়ক হিসেবে উল্লেখ করেছিলেন। ২০১৪ সালের নভেম্বর মাসে এক ঘোষণায় জানান যে, তিনি পিতা হবেন এবং তার স্ত্রী ২০১৫ সালের জানুয়ারি মাসে একটি কন্যা সন্তানের জন্ম দেন।
সাকাই মিসো স্যুপের একজন ভক্ত এবং একবার জানিয়েছেন: "শুধুমাত্র মিসো স্যুপ গ্রহণ করুন, কারণ মিসো স্যুপ আমার জন্য প্রয়োজনীয় বলে প্রমানিত হয়েছে।" ২০১২ সালে হানোফার ৯৬-এ স্থানান্তরিত হওয়ার পর সাকাই জার্মান ভাষা শিখতে শুরু করেন এবং অতঃপর সপ্তাহে দুইবার ইংরেজি শিখতে শুরু করেন। ইউরোপে স্থানান্তরিত হওয়ার পর থেকে সাকাই জার্মানি ও ফ্রান্সের সংস্কৃতির কথা বলেন। ২০১৮ সালের মে মাসে, সাকাই তার প্রথম বই প্রকাশ করেন; যার শিরোনাম হচ্ছে "রিসেটিং পাওয়ার 'নেচার অ্যান্ড দ্য মাইন্ড বিকামস স্ট্রংগার' ৪৬ কনসেপ্ট"।